ประกาศกองบัญชาการทหารสูงสุด ออกตามความในประกาศแก้ไขเพิ่มเติมการใช้กฎอัยการศึก ลงวันที่ 24 เมษายน พุทธศักราช 2485 (ฉบับที่ 3)
ประกาศกองบัญชาการทหารสูงสุด
ประกาศกองบัญชาการทหารสูงสุด
ออกตามความในประกาศแก้ไขเพิ่มเติมการใช้
กฎอัยการศึก ลงวันที่ ๒๔ เมษายน
พุทธศักราช ๒๔๘๕ (ฉบับที่ ๓)[๑]
 

อาศัยอำนาจตามความในข้อ ๑
แห่งประกาศแก้ไขเพิ่มเติมการใช้กฎอัยการศึก ลงวันที่ ๒๔ เมษายน พุทธศักราช ๒๔๘๕
ผู้บัญชาการทหารสูงสุดประกาศกำหนดไว้ ดังต่อไปนี้

ความผิดอาญาที่เกิดขึ้นนับตั้งแต่วันเวลาที่กำหนดไว้ในประกาศนี้เป็นต้นไป
ในจังหวัดเชียงใหม่ จังหวัดเชียงราย จังหวัดแม่ฮ่องสอน จังหวัดลำพูน
และจังหวัดสงขลา ให้ศาลพลเรือนในจังหวัดเหล่านี้มีอำนาจพิจารณาพิพากษาคดีได้อย่างปกติ
เว้นแต่ความผิดประทุษร้ายต่อพระเจ้าอยู่หัว นายกรัฐมนตรี และพระราชอาณาจักร
ตามที่บัญญัติไว้ในกฎหมายลักษณะอาญา ตั้งแต่มาตรา ๙๗ ถึงมาตรา ๑๑๕
และความผิดอาญาดังต่อไปนี้ ให้ศาลทหารพิจารณาพิพากษา คือ
(ก)
ความผิดอาญาที่พลเรือนทั้งปวงซึ่งสังกัดอยู่ในราชการทหารเป็นผู้ต้องหา ไม่ว่าจะได้กระทำผิดในหน้าที่ราชการหรือไม่ก็ดี
และไม่ว่าจะได้กระทำผิดในท้องที่ใด ๆ
(ข)
ความผิดอาญาที่ตำรวจเป็นผู้ต้องหา ไม่ว่าจะได้กระทำผิดในหน้าที่ราชการหรือไม่ก็ดี
และไม่ว่าจะได้กระทำผิดในท้องที่ใด ๆ
(ค)
ความผิดอาญาที่ผู้ที่อยู่ในอำนาจศาลทหารกับผู้ที่มิได้อยู่ในอำนาจศาลทหารเป็นผู้ต้องหาด้วยกัน
และไม่ว่าจะได้กระทำผิดในท้องที่ใด ๆ
(ง)
ความผิดฐานใช้อำนาจและตำแหน่งหน้าที่ในทางทุจริต ตามที่บัญญัติไว้ในกฎหมายลักษณะอาญา
ตั้งแต่มาตรา ๑๒๙ ถึงมาตรา ๑๔๖
(จ)
ความผิดตามที่บัญญัติไว้ในกฎหมายลักษณะอาญา มาตรา ๑๑๘ มาตรา ๑๕๕ ถึงมาตรา ๑๖๒
มาตรา ๒๒๖ และมาตรา ๒๓๐
(ฉ)
ความผิดอาญาอื่นใดที่ผู้บัญชาการทหารสูงสุดพิจารณาเห็นสมควร และสั่งให้ศาลทหารพิจารณาพิพากษา

ให้ใช้บังคับตั้งแต่วันที่ ๒๕
สิงหาคม พุทธศักราช ๒๔๘๕ เวลา ๐๖.๐๐ นาฬิกา เป็นต้นไป


จอมพล ป. พิบูลสงคราม
ผู้บัญชาการทหารสูงสุด








































สุกัญญา/ผู้จัดทำ
๘
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๕๙/ตอนที่ ๕๔/หน้า ๑๔๗๒/๑๘ สิงหาคม ๒๔๘๕